
Hangok egyedi szinten történő elkülönítésének vizsgálata a kutyaagyban gyors periodikus auditoros ingerlés segítségével

Kulcsszavak: összehasonlító kognitív idegtudomány; hangadó-elkülönítés; FPAS
A fajtársak – szociálisan tipikusan a leginkább releváns partnerek – hangja számos faj agyában
megkülönböztetett módon kerül feldolgozásra. Keveset tudunk azonban arról, mi hajtja ezt a
preferenciát. Azért részesít előnyben az agy egy hangot, mert fajtárstól származik (ősi evolúciós
relevancia), vagy az adott faj mindennapokban betöltött relevanciája a fő tényező (tapasztalati
relevancia)? A kutya-ember kapcsolat ideális modell lehet a két tényező hatásának vizsgálatára:
azon kutyák számára, akik nemcsak arra lettek szelektálva, hogy hatékonyan kommunikáljanak az
emberrel, hanem a mindennapjaikat is emberek között töltik, az emberi hangok szociálisan
relevánsabbak lehetnek, mint fajtársaiké, míg emberek esetén a kutyahangok relevánsabbak
lehetnek a kutyagazdák, mint a kutya nélkül élők számára. Egy gyors periodikus auditoros
ingerlést elektroenkefalográfiával kombináló kísérletben kutyák (N=16) és emberek (N=21)
számára olyan kizárólag kutya- vagy kizárólag emberi vokalizációkból álló ritmikus
hangfolyamokat mutattunk be, ahol két, ugyanattól az egyedtől származó hangot mindig egy eltérő
egyed hangja követett. Feltételeztük, hogy a ritmikus hangadó-változtatás észlelése neurális
hangolódást (neural entrainment) vált ki. Azt vártuk, hogy ha a tapasztalati relevanciának nagyobb
befolyása van a feldolgozási preferenciák kialakulására, mint az ősi evolúciós relevanciának, akkor
mindkét faj agya az emberi hangfolyamban fogja könnyebben észlelni a hangadóváltozást, vagyis
arra mutat majd erősebb neurális hangolódást. Azt találtuk, hogy mindkét faj agya az emberi
hangfolyamra hangolódott rá jobban, annak ellenére is, hogy akusztikailag a kutya és ember
hangadók hasonló mértékben voltak elkülöníthetőek. Az emberek összességében képesek voltak
kutyahangokat egyedi szinten elkülöníteni, azonban a kutyagazdák nem mutattak erősebb
hangolódást, mint a kutya nélküliek. A tapasztalati relevancia tehát felülírhatja az ősi
preferenciákat a hangfeldolgozás során, viszont a hangadó fajjal való egyéni tapasztalat nem
feltétlenül javítja a hangadó-elkülönítési képességeket.
A pályamű alapjául szolgáló kísérlet valamennyi lépését magam végeztem. Témavezetői
segítséggel dolgoztuk ki a kísérleti protokollt. Magam végeztem a hangingerek felvételét,
előkészítését, szerkesztését, akusztikai elemzését. Én folytattam le az adatgyűjtést mindkét faj
esetén. Témavezetői konzultációt követően elvégeztem az adatok tisztítását, a frekvencia- és
statisztikai elemzéseket, a pályamű megírását.



